Clemens episcopus .... dilectis filiis magistro et fratribus ordinis fratrum Predicatorum [Fol. 35 v°] salutem ..... Quidam temere sentientes et ad sobrietatem sapere nescientes, imprudenter presumunt asserere, quod de licentia vel commissione aut concessione romani pontificis seu legatorum apostolice sedis vel ordinariorum locorum, vos, sine sacerdotum parrochialium licentia et assensu, non potestis libere predicare populis, audire confessiones, absolvere penitentes ac penitentes injungere salutares. Nos ergo volentes assertionem tam temerariam penitus confutare et elucidare in talibus veritatem, deliberatione provida, declaramus quod, si vobis detur licentia, committatur seu concedatur a legatis predicte sedis aut ordinariis locorum, ne dum a romano pontifice de quo procul dubio esset erroneum dubitare, an in omnes sine alicujus consensu, immo etiam invitis quibuslibet, hujusmodi possit concedere potestatem, populis, legatis et ordinariis subjectis eisdem, libere predicare potestis, audire confessiones et absolvere vobis confitentes ac penitentias vobis confitentibus injungere salutares, aliorum inferiorum prelatorum et rectorum ecclesiarum ac sacerdotum parrochialium assensu nullatenus requisito, illis casibus exceptis, qui de jure, consuetudine seu retentione ab eis specialiter facta, sedi legatis et ordinariis predictis, specialiter relinquuntur, ad quos [Fol. 36] non licet vos manus extendere, nisi vobis specialiter committantur. Ideoque auctoritate apostolica districtius inhibemus ne quisquam super hiis vel eorum aliquo, vos vel aliquem vestrum aut etiam confitentes vobis vel ad predicationes vestras forsitan accedentes, contra premisse declarationis formam aliquatenus molestare presumat. Decernentes nichilominus irritum et inane quicquid a quoquam contra declarationem et inhibitionem hujusmodi contigerit attemptari. Nulli ergo omnino ..... si quis autem ..... Datum Parusii, XII kalendas julii, pontificatus nostri. – anno primo.